b'\n_START_ARTICLE_\nPavlovac (Subotica)\n_START_PARAGRAPH_\nPavlovac ili Vantelek (ma\xc4\x91. V\xc3\xa1mtelek) je naselje na sjeveru Ba\xc4\x8dke, u Vojvodini.\n_START_SECTION_\nZemljopisni polo\xc5\xbeaj\n_START_PARAGRAPH_\nProte\xc5\xbee se ju\xc5\xbeno od grada Subotice i Veru\xc5\xa1i\xc4\x87a, sjeverozapadno od \xc4\x90ur\xc4\x91ina i sjeveroisto\xc4\x8dno od \xc5\xbdednika. Kroz zapadni dio Pavlovca prolazi rje\xc4\x8dica Krivaja.\n_START_SECTION_\nPovijest\n_START_PARAGRAPH_\nStare je knjige spominju kao pustaru koja pripada Subotici. Grad ju je dobio u posjed kad je Subotica dobila povelju o povlastici slobodnoga kraljevskog grada._NEWLINE_Pustara Pavlovac nije bila nenaseljena, jer jo\xc5\xa1 popisi obveznika desetine kalo\xc4\x8dkom nadbiskupu iz 1543. spominju ovaj kraj, s 25 obvezanih domova. Jo\xc5\xa1 je nekoliko popisa spominjalo Pavlovac kao naselje, a 1662. ga dokumenti bilje\xc5\xbee kao opustjelo. Pretpostavlja se da je staro naselje bilo blizu dana\xc5\xa1nje \xc5\xbeeljezni\xc4\x8dke postaje._NEWLINE_Tijekom srednjeg vijeka se na ovom predjelu nalazio pavlinski samostan, na sala\xc5\xa1u Vece \xc4\x8covi\xc4\x87a, potomka \xc4\x90ene Duli\xc4\x87a, osniva\xc4\x8da i prvog predsjednika najstarije kulturne ustanove u Ba\xc4\x8dkoj Pu\xc4\x8dke kasine. Kad je samostan prestao postojati 1598., redovnici su oti\xc5\xa1li sjevernije na sjever Ugarske u Ostrogon._NEWLINE_Povijesno je jednim od hrvatskih naselja u Ba\xc4\x8dkoj._NEWLINE_Na Pavlovcu se nalaze sala\xc5\xa1i hrvatskih obitelji \xc4\x8covi\xc4\x87a, Duli\xc4\x87a, Kolara, Ivandeki\xc4\x87a, Krmpoti\xc4\x87a._NEWLINE_Ovdje je svoje imanje imala obitelj vodoin\xc5\xbeenjera Josipa Ki\xc5\xa1a, graditelja Velikog Ba\xc4\x8dkog kanala.\n_START_SECTION_\nPromet\n_START_PARAGRAPH_\nKroz Pavlovac na zapadu je prolazila vicinalna \xc5\xbeeljezni\xc4\x8dka pruga \xe2\x80\x93 ukinuta 1979. i demontirana tijekom 1990-ih godina \xe2\x80\x93 koja je i\xc5\xa1la iz Subotice kroz \xc4\x90ur\xc4\x91in, za Crvenku. U Pavlovcu je \xc5\xbeeljezni\xc4\x8dka postaja istog imena. Isto\xc4\x8dno od Pavlovca je cesta koja vodi od Subotice kroz \xc5\xbdednik i dalje prema jugu.'